TUWANGASIKUT 

S ambaay aapa 1 . 
l;l-25 Anatuta Sangambamu Itakan Tasike Tekut . 

1-8 Anatuta tupa siknga yekapat kepat 

ngang tasike tekut. Tasike tewan kep mo siknga 

yukut. Yuawan Anatutani waungga yanggambam- 

tangan yuakut. Siawan kepna kupmbam nzike 

sikut. Siawan Anatuta yakut, "Kakaa siyok 1 . " 

nga yawan kakaa sikut. Kakaa siawan Anatuta 

kake "Take" nga yake umana anzing yakut, 

"Tapnduknga nggunzitndani" nga yakut. Yawan 

nzike siawan kake umana "Tapnduknga nzike 

sikut" nga yakut. Siwan nzike taku kaotndu 

teyuk, kakaa taku kaotndu teyuk anzing 

usanzikut. Tapnduk waapa tapnduknga 

yakapsiknga yukut. Siawan Anatuta yawan 

mingata yanggambamnggwenu teke kopmbut. 

Kopan Anatuta kake waakngatani umana "Mbanakan" 

nga yakut. Tapnduk waapa tapnduknga nggweaya 



yukut . 

9-10 Siawan Anatuta yawan yanggambamnda 
unekan kawana kepnda anggaman sikut. 

11-13 Siawan Anatuta yawan nzonganzonga , 
katap minamina akopmbing. Akosika mbuyambam 
sikenga nzakngi uneta apmbut. Nzakngi 
apmakenga mbuyambam sikut. Tapnduk waapa 
tapnduknga nggweayaat nggwenduat yukut. 

14-19 Siawan Anatuta yawan yakapsiknga 
nggunzitat yekapat yekapndaakat aaking. Siwan 
Anatuta tasiwan nggunziu tembana akopmbut, 
yekapnda nzikene akopmbut, yekapndaakngga 
nzikene tembut. Unzing tasiawan kakaa kepna 
kepna yuak. Tapnduknga inata inata siwikngge 
tasikut. Tapnduk waapa tapnduknga nggweayaat 
nggweayaat yukut. 

20-23 Siawan Anatuta yawan kaap minamina 
yanggambamnggwenenana aaking. Siawan waaknga 
mbuyambam mbokngiwawan mbuya wambingakan 



mbuyambam sikut. Siwan Anatuta yawan kwait 
minamina aaking. Sike kwait inandek inandek 
musia pewan mbuyambam sikut. Tapnduk waapa 
tapnduknga katau kut musa yukut. 

24-25 Siawan Anatuta yawan kaap minamina 
mbuyambamnda aake kepndakane yuking. Kaap, 
nggomok, minamina kepndakane sukukaingu 
Anatutakan yawan aake yuking. Siwan minamina 
kupmbam Anatuta tasikuu inandek inandek waaknga 
mbokngiawan mbuyambam sikut. 

1:29,2:9 Siawan Anatuta nzonganzonga ina 
ina kayuk yukingge yaman naking. 

1:26-2:25 Anatuta Amin Tumukut . 
Siawan Anatuta amin tumutnangge natapmbut. 
Natake wawiat mayaat inambinga ndakngasande 
tumukut. 

- Sambaayaapa 2 - 

Anatuta kep take wawi tapatu tumukut. 

Tumuke wawi waapatani nomnanggwak waung 

puyapan pukuwana enakut. Enawan umana Atam nga 
yakut. Siawan Anatuta katatapunde pia 
mbuyambam tasipuyukut. Tasiwan puyuwana 
Anatuta Atamu take taku piawaangane tekut. 
Pia waanga yanggaapane yukut. Kep umana I tan 
(Paradis) nga yaking. Siwan Anatuta tasiwan 
katau ndakatu pia mbanakan akopmbut. Tapuya 
wandakatani nakengu kekeknga nggatukande yuwik. 
Siwan Anatuta nggatu tasiwana katau ndakatuat 
akopmbut. Akopan katatapun wandaka nakengu 
natndetndetna minaminambam natndewik. Siawan 
Anatuta Atamnde anzing inikut, "Piaangae 
kuyana nggata yuyo. Katapndaka kupmbam 
piaatang yuaing mbuyana take napsa ngana, 
katau ndakatu pia mbanakan yuau mbuyana manapim. 
Nakengu natndetndetnda minaminambam natndewiyak. 
Sike apmba napiyak masande minaminambam 
natndewiyak, take mba wae nga kataksiknga 
natapsa. Tapnduknga atnapiyaknggwene akupiyak, 11 
Anatuta anzing inikut # 



Siwan Anatuta kaapat kwaitat kupmbam 
kepnda tumukuu pakapu inengan tewan Atamnda 
kupmbamndani umana yanikut # Yaniwan ngana 
Anatuta anzing yakut, "Atamnda inatakan yuwan 
kawa take ndosinggak. Maya ie tasike tewit. 
Tasiwa maya waapata wawi waapae nggatangamik. 
Siwan moatnae tapik," nga yakenga tasiwan 
Atamnda ndapmun kupsa pekut. Peawana Anatuta 
ngikngiknga tapatu sandeke nggupna nggatu tasiwan 
takakut. Takawana ngikngiknga waapata maya 
tumuke tasikut. Tasiwana Atamnda enawana 
Anatuta mayaapa take Atamnde imukut. Imana 
Atamnda mayaapa kake anzing inikut, "Anatuta 
ngga ngikngikngata tasikutnde nit mbuya 
kundukan yuamak. Nit mbuya kundukan yuamakngge 
maya nga ngganiwit," nga inikut. Siwan unzingge 
apmanu wawi tapatu ta minganana peke moatna tapik. 
Siwan unekan yuawa mbuya takngatukan sisan. 
Siwan Anatuta anzing yanikut, "Engang 
mbokngitnzon. Nggitnda minaminaka sangambam 



toiknga ndakngason, " nga yanikut. Siwan aminu 
waapaatnda kwangga yukumeyak ngana ie maiaknga 
ndonatapmbumeyak. Siwan Anatuta minamina 
kupmbam tasikuu kawan take siknga yuwa kakut. 
Tapnduk waapa tapnduknga katau kut musa kaotndu 
nggwendu yukut. 

Siwan Anatuta pia waaknga pasiwan puyuwana 
piaaknga ateyukut. Piaaknga teyukut tapnduk 
tapnduknga takwan yuwikngge yakut. 

- Sambaayaapa 3 - 

3; 1-24 Aminu Waeaknqane Yukumeyak . 
1-7 Nggomokngga natndetndetna pake yukut. 
Sike mayaapae anzing inikwaikut, "Anatuta anzing 
nggwamba ngganikut, ! Ngga katapndakandakatani 
mbuya manapimi nga nggwamba ngganikut?" nga 
inikwaikut. Inikwaiwan mayaapata anzing inikut, 
"Anatuta niniwan nitnda mbuyana take nasim 
ngana katapndaka ndakatu pia mbanakan yuak. 
Mbuyana ndonasim. Katakngitnda ndotasim. 
Takengu kumnzam," nga inikut. Iniwan ngg£?mok 



waapata yake inikut, "Nggitnda nake ndokumnzan. 
Nakengu minaminaka take mba wae mba natndetnzan. 
Nga natake nggitnda Anatumbinga ndakngason , " nga 
inikut. Iniwan mayaapata mbuya wandaka kake 
takesiknga natapmbut* Natake kundu pake nakut. 
Nakenga kundu apnae imukut. Iman napan 
kataksiknga natndekumeyak. Nakenga "Niu kwangga" 
nga natapmbumeyak. Natakenga katatatak ndeke 
simbuat yapaotat mbupmake tasikumeyak. 

8-21 Tasiwana mbange Anatuta piaatang 
kukut. Kuwawan Atambat moatnaatnda natake 
katapndakaatang kusopokumeyak. Kusopokuke 
yuawat Anatuta "Nzendang_ yuameyak?" nga yayawakut. 
Yayawamban waawiapata yake inikut, "Nggata api 
natake kwangga yutna kusoput," nga inikut. 
Iniwan Anatuta anzing inikwaikut, "Ngga maminda 
warn waaknga ngganikut? Katatapun wa nata 
nggwayandakngakum ngana atnayak? ** nga 
inikwaiwan Atamnda inikut, "Nggata maya waapa 
namukuyakngga mbuya unin naman nakum," nga 

inikut. Siwan mayaapata Anatu inikut, 
"Nggomokngga tuwanga ta siwan siwana mbuya 
nakum," nga inikut. Iniwan Anatu ta nggomok 
inikut, M Ngga unzing tasikuyakngge nata ngganiwa 
kepi musipnda saakngga kuyo. Siwan nata yawa 
nggatani nzakngikaat mayaapatani nzaknginaat 
apmea amning. Amawawa ngga maya waapatani 
nzakngi tapatu kepi mbanganggwekatang tanguwi 
ngana ita nggwapaknggaatnng ngguwan kupsa," nga 
inikut. Sike Anatuta mayaapae inikut, "Masande 
engang mbokngiwiyak nggwekatangu toknga siknga 
papiyak ngana apndae musipmbaatang takekan 
natake yuwawi apmbata kuyakae yuwik," nga 
inikut. Inikenga Atam inikut, "Unzing 
tasikuyakngge nata yawa nzonganzonga paanga 
kayata akopning. Akowawa ngga pia tokngambam 
pasiwi mbuya aawan napso. Pia tokngambamu 
unzakan pasike nake yusika kupso. Nata ngga 
kepnda tumukumnde masan nggatu kungwakenga kep 
ndakngayo," nga inikut. Inikenga Anatuta 



kaapndani nggupna take tasiwan taok ndakngawana 
pake omikumeyak. Siwan Atamnda moatnatani 
umana Ip (Ewa) nga inikut. Siwan mayaapata 
aminu kupmbamndani apekngin ndakngakut. 

22-24 Siwan Atambat Ipatnda (Ewaatnda) 
minaminaka take mba wae mba natndekumeyak. 
Siwan katapndaka ndakatu katatapun wandaka 
nakengu kekeknga nggatukande yuwik. Wandaka tani 
mbuyana ndonasande Anatuta pianeta yanipewan 
kukumeyak. Yanipewan kuwatna mbuya wanggwen 
ndonasande angeya mbuyambamtapae yaniwan 
katapndakae wamayutnangge piae kepinggwekatang 
wamayuking . 

Siwan wawiat moatnaatnda pia take siknga 
teke yuawat wawiapata pia keu ndakatune 
pasinangge tasikut. 



This translation 
is based principally on the text of the 
Encrlish condensation as produced by the 
Summer Institute of Linguistics . 

